Nesquik

Μασκότς

Το 1973 παρουσιάστηκε για πρώτη φορά ο Quicky (Κουίκι), το κουνέλι-μασκότ του Nesquik.
Στην Γαλλία (και στην Ελλάδα) αρχικά η μασκότ ήταν διαφορετική και ονομαζόταν Κουικάρας. Το 1990, η Nestlé καθιέρωσε διεθνώς τον Quicky ως σήμα του προϊόντος, κάτι που δημιούργησε αντιδράσεις από οπαδούς του Κουικάρα. Στην Πορτογαλία υπήρχε διαφορετική μασκότ, ο Kangurik το καγκουρώ, που αντικαταστάθηκε κι αυτός μεταξύ 1989-1990.

Κουικάρας

Ο Κουικάρας ήταν παλαιότερα η μασκότ του προιόντος Nesquik της Nestlé στην Γαλλία και στην Ελλάδα (και πιθανώς σε άλλες χώρες). Πιθανώς η ελληνική Nestlé εισήγαγε το Nesquik από την γαλλική ομόλογό της. Στις υπόλοιπες χώρες μασκότ ήταν ο Quicky, ο οποίος καθιερώθηκε διεθνώς το 1990.
Ο Κουικάρας είναι ένας συμπαθής κίτρινος τερατόμορφος χοντρός γίγαντας με βαθειά φωνή. Φοράει ένα καπέλο με άσπρες και κόκκινες ρίγες. Το όνομά του στα γαλλικά είναι Groquik, σύντμηση του "Gros Quik" (χοντρο-Κουίκ).
Ο Κουικάρας δημιουργήθηκε το 1978. Η πρώτη του εμφάνιση έγινε στο γαλλικό περιοδικό Téléjunior τον Απρίλιο του 1979. Το σχεδιασμό του χαρακτήρα έκανε ο Gilbert Mas. Στις γαλλικές διαφημίσεις όπου ο Κουικάρας ήταν μεγάλη μαριονέτα, τον χαρακτήρα υποδύθηκε ο γνωστός Γάλλος μαριονετίστας Υβ Μπρουνιέ, ο οποίος κατασκεύαζε και τις μαριονέτες.
Το μότο του Κουικάρα στα ελληνικά ήταν το: «Έχω μια πελωωωώρια λαχτάρα για Nesquik», από το γαλλικό «J’ ai une énoÔorme envie!», ατάκα που πέρασε και στον διάδοχο του, τον Quicky. Στις τηλεοπτικές διαφημίσεις, ο Κουικάρας κυνηγούσε τους κλέφτες του Nesquik, τους έπιανε ή τους ανάγκαζε να φύγουν αφήνοντας πίσω τους το Nesquik, και επέστρεφε το Nesquik στα παιδιά που τον είχαν φωνάξει για βοήθεια. Το μοτίβο αυτό είχε διάφορες παραλλαγές, π.χ. στη θάλασσα με πειρατές, στο βουνό με χιόνια, στο διάστημα, κ.λ.π.
Το 1990 η Nestlé καθιέρωσε διεθνώς τον Quicky ως σήμα του προϊόντος, κάτι που δημιούργησε αντιδράσεις από οπαδούς του Κουικάρα, οι οποίοι διαμαρτυρήθηκαν για έλλειψη μιας συμπαθητικής μασκότ, καθώς και για αμερικανοποίηση του προϊόντος. Οι διαμαρτυρίες αυτές εντάθηκαν αργότερα στο διαδίκτυο, όπου δημιουργήθηκαν πολλές ιστοσελίδες αφιερωμένες στον κίτρινο γίγαντα. Το θέμα έχει απασχολήσει και κάποια ελληνικά blog.
Η τελευταία διαφήμιση με τον Κουικάρα, το 1990, τον έδειχνε σε ένα σταθμό τρένου να συστήνει τον Quicky στα παιδιά και να φεύγει με το τρένο. Καθώς τα παιδιά τον αποχαιρετούσαν, οι γνωστοί κλέφτες έκλεβαν το Nesquik και αυτήν τη φορά τη λύση έδινε ο Quicky. Σύντομα η διαφήμιση άρχισε να παίζεται σε συντομότερη εκδοχή, χωρίς τον αποχαιρετισμό του Κουικάρα.
Το 2001 η Nestlé άνοιξε τον δικτυακό τόπο www.groquik.tm.fr ο οποίος ήταν αφιερωμένος στον Κουικάρα. Η ιστοσελίδα περιείχε παλιές διαφημίσεις του Nesquik, e-cards, διαγωνισμούς, γραμματοσειρές, κλπ. Η ιστοσελίδα δεν λειτουργεί πλέον.

Quicky

Ο Quicky είναι η σημερινή μασκότ του Nesquik. Παρουσιάστηκε για πρώτη φορά το 1973. Είναι ένας ανθρωπόμορφος καφέ λαγός-καρτούν που φοράει ένα γαλάζιο "Q".
Στις Η.Π.Α. το όνομα του Quicky ήταν Quik Bunny, ενώ στην Ευρώπη και στον Καναδά ήταν γνωστός ως “Quicky the Nesquik Bunny”. To 1999 στις Η.Π.Α. το όνομά του άλλαξε σε Nesquik Bunny και το "Q" σε "N", λόγω της αλλαγής του ονόματος του προϊόντος. Στην Γαλλία (και στην Ελλάδα) αρχικά η μασκότ ήταν διαφορετική, ο Κουικάρας, αλλά το 1990 η Nestlé καθιέρωσε διεθνώς τον Quicky ως σήμα του προϊόντος, κάτι που δημιούργησε αντιδράσεις από οπαδούς του Κουικάρα. Η μασκότ επίσης ήταν διαφορετική στην Πορτογαλία, ο Kangurik το καγκουρώ, ο οποίος αντικαταστάθηκε κι αυτός μεταξύ 1989-1990.
Ο Quicky εμφανίζεται στις συσκευασίες, στις διαφημίσεις και στα τηλεοπτικά σποτ του Nesquik. Το μότο του Quicky στα ελληνικά είναι το: «Έχω μια πελωωωώρια λαχτάρα για Nesquik», από το γαλλικό «J’ ai une énoÔorme envie!», ατάκα που είχε και ο προκάτοχός του, Κουικάρας. Επίσης, ο Quicky είχε τραγούδι ειδικά για το Nesquik Φραπέ. Η πιο γνωστή ατάκα του στο αγγλόφωνο κοινό είναι: «It's so rich and thick and choco-lick! But you can't drink it slow if it's Quik!».
Η πρωτότυπη εκδοχή του τραγουδιού ήταν τραγουδισμένη από τον Κουικάρα, και έλεγε: "Βάζω στο σέικερ του Κουικάρα" κλπ. Η φωνή του Quicky στις αμερικανικές διαφημίσεις ανήκει στον Αμερικανό ηθοποιό Barry Gordon.
Τη δεκαετία του 1980 κυκλοφόρησε από την DC το κόμικ Superman Meets The Quik Bunny. Συγγραφέας του κόμικ ήταν ο Mike Carlin και σχεδιαστές οι Carmine Infantino και Dick Giordano.